Latvijas Republikas Iekšlietu ministrijas ēkas aizstāvēšana
Latvijas Republikas Iekšlietu ministrijas ēkas aizstāvēšana bija kaujas operācija Barikāžu laikā 1991. gada 20. janvārī pret Rīgas OMON un pagaidām nezināmu kaujinieku grupas uzbrukumu Latvijas Republikas Iekšlietu ministrijas galvenajai ēkai Raiņa bulvārī 6, Rīgā. Kaujas laikā smagi ievainoja Iecavas miličus Jāni Jasēviču, Aļģi Simanaviču, Valēriju Markūnu, bojā gāja milicijas darbinieks Vladimirs Gomanovičs. Kanālmalas apstādījumos apšaudes laikā nogalināja milici Sergeju Konoņenko, skolnieku Ediju Riekstiņu un kinooperatorus Andri Slapiņu, Gvido Zvaigzni un ievainoja Maskavas televīzijas operatoru Vladimiru Brežņevu.